Rekords spat op Tuks se Top-10-byeenkoms | Netwerk24
Deur Wim Pretorius 17 Februarie 2020 18:00
Die Hoërskool Noordheuwel se Dané Roets (o.19’s) was oudergewoonte weer een van die groot uitblinkers op die veld. Sy het die gewigstoot gemaklik gewen met ’n skitter-poging van 14,85 m, en haar naaste teenstander was Bodine Degli-Bertiwat van die Hoërskool Menlopark met 12,78 m.
Die Hoërskool Garsfontein se Wian Kemp het die rekords in die 100 m- en die 300 m-hekkies vir o.15’s op Tuks se Top-10-byeenkoms laat spat. Foto: Frans Lombard
Ofskoon sy die rekord in die diskusgooi gemis het, het Roets steeds genoeg skietgoed gehad om ook hier met 45,33 m goud te verower.
Dit was eenrigtingverkeer vir Chané van Zyl van die Hoërskool Oos-Moot in die spiesgooi (o.19’s) waar sy ná haar beste poging van 46,26 m met die louere weggestap het. Dit is ’n byeenkomsrekord. Chandi Mulder van Tuks se uitnodigingspan was naasbeste met 40,00 m.
Van Zyl het met 11,29 m ook ’n sewende plek in die gewigstoot behaal.
Lythe Pillay van die King Edward VII School, wat in 2018 as 15-jarige die Suid-Afrikaanse rekord in die sub-jeug-afdeling van die 200 tot 21.36 verbeter het, was weer die ene spoed met sy wegholoorwinning in die 400 m (o.17’s). Hy het die wenstreep in 47.10 sek vir sy nuwe rekord oorgesteek.
Mukhethwa Tshifura van Tuks se sportskool het ’n nuwe byeenkomsrekords in beide die 100 en 200 (o.16’s) opgestel nadat hy die wenstreep in onderskeidelik 10.51 en 21.59 sekondes oorgesteek het.
Net so het Bradley Nkoana (o.15’s) dieselfde prestasies behaal deur die 100 in ’n nuwe rekord van 10.80 te wen en ook goud in die 200 in 21.69 te verower.
Die Hoërskool Randburg se belowende Kaili Botje het weer vir die o.14’s met haar rekords in die 100 (12.42) en 200 (25.15) uitgeblink.
Wian Kemp van die Hoërskool Garsfontein was soos ’n koeël uit die blokke om die 100 m-hekkies en 300 m-hekkies (o.15’s) in onderskeidelik 12.80 en 38.22 – albei nuwe rekords – kaf te draf.
Potchefstroom Gimnasium se Karmen Fouché het weer haar veelsydigheid gewys met ’n sege in die verspring (o.17’s), waar sy die maatband laat strek het tot 5,87 m en dit opgevolg het met ’n silwermedalje in die hoogspring met ’n hoogte van 1,65 m. Haar skoolmaat, Jeane Visser het hier met goud gespog nadat sy op ’n hoogte van 1,70 oor die dwarslat is.
* Die Hoërskool Menlopark het die algehele afdeling van die byeenkoms gewen met ’n gemiddeld van 956 punte, terwyl Randburg kort op hul hakke was met 932, en Helpmekaar Kollege van Johannesburg met 924 punte vir die derde plek uitgeblink het.
Die Afrikaanse Hoër Seunskool het die pyp gerook in die seunsafdeling met 927 punte, terwyl die Parkies hier naelskraap die tweede plek voor KES opgeraap het met 841 punte, terwyl die Johannesburgers derde met 840 was.
Die Afrikaanse Hoër Meisieskool (907) het met die eerste plek gespog in die meisie-afdeling waar hy sterk teenstand van die Parkies se A-span (904) en B-span (874) afgeweer het.
Meer oor: Pretoria | Tuks | Atletiek | Skoleatletiek
Affies se Anje laat rekords spat by UJ
Hardloop-gogga in Carmie se bloed
REGSTREEKS: 1,3 miljoen bevestigde gevalle wêreldwyd